Mitar Milošević

**Mitar Milošević** (1924. - 1995.) je bio ratnik, oficir JNA, novinar i književnik u Jugoslaviji. Bio je član društva književnika Vojvodine.
## Biografija
Rođen je u Uvaču, Crna Gora. Nakon okupacije Jugoslavije, 13. jula 1941. je stupio u ustaničke redove. Bio je partizanski borac, u Lijevoriječkoj četi Komskog odreda, a kasnije i 4. proleterske crnogorske brigade. Rat je završio kao komesar brigade. Od rata do 1953. službovao je kao oficir JNA i obavljao značajne političke dužnosti. Zatim se demobilisao i do 1959. radio kao novinar i urednik u NIŠRO Dnevniku u Novom Sadu.

Zatim je došao na poziciju glavnog i odgovornog urednika komercijalnih izdanja Dnevnika (roto-romani i stripovska izdanja). Njegova je zasluga za uspon popularne žanrovske književnosti kroz edicije roto-romana X-100 i dviju silno važnih strip edicija, Zlatna serija i Lunov Magnus Strip, koje su počeli izlaziti 1968. god. Obje su potrajale do 1993. godine. Zlatna serija je izašla u 1103 broja, od čega s Miloševićem kao urednikom od 1. do 78. izdanja. 
Lunov magnus strip je zabilježio 997 brojeva, gdje je Milošević radio urednički posao od 1. do 29. broja 

Period pedesetih godina XX vijeka, za ondašnju Jugoslaviju bio je specifičan po mnogo čemu. Nakon raskida sa Staljinom i istočnim blokom, uz značajnu pomoć sa Zapada, zemlja se mijenja i u kulturnom i kultorološkom smislu. Najvidljivije je to u filmu i muzici. Sve je više filmova iz zapadne Evrope i Amerike, a preko radio talasa šire se ritmovi džeza i italijanske popularne muzike. Najbolja ilustracija su i stripovi, upravo iz Italije. Tu su se istakli zagrebački Vjesnik i novosadski Dnevnik.
## Književnik
Na početku svoje književne karijere pisao je na temu II svjetskog rata, štampane u znatno skromnijem tiražu. Zato je počeo da piše avanturističko-kriminalne romane pod zajedničkim nazivom - Lun, kralj ponoći, koje su čitali milioni ljudi, držeći se načela - svi književni rodovi su dobri, sem dosadnih. 

Glavna ličnost serije romana je Lun (Donald Sikert), univerzalni genije, čije roditelje su ubili gangsteri, a od njega htjeli napraviti najvećeg gagstera svih vremena. Lun je iznevjerio njihove nade i postao međunarodni borac za pravdu, protiv kriminala, političko-industrijske špijunaže, zloupotrebe nauke i sl.  U tome mu pomaže ljubavnica Džejn Vitington, najljepša žena i najveća naučnica svijeta i snažni i dobroćudni mornar Samjuel Makferson.

Prvi roman, pod pseudonimom Frederik Ešton, Milošević je napisao 1959. god, štampan u 50.000 primjeraka. Roman je prodat u rekordno kratkom vremenu, a Milošević je nastavio pisati. Nije urađena sistematična bibliografija svih romana o Lunu, ali većina istraživača navodi da je Milošević napisao više od 70 romana čiji je glavni junak Lun. Neki naslovi su imali tiraž i od 120.000 primjeraka.

Pored „Luna, kralja ponoći“, Milošević je pod sopstvenim imenom napisao i desetak partizanskih romana, kao i nekoliko romana špijunske i istorijske sadržine, od kojih su neka imala više izdanja i bila nagrađivana uglednim nagradama.
* Komitska pećina (1959) 
* Iz beležnice jednog obaveštajca (1962) 
* Tajanstveni starac (1963) 
* Raspukla ledena kora (1978) 
* Pejakov zavet (1982)

## Izvori